Poesias per mintgadi

(rcb)

In cudesch da poesias a la moda tradiziunala ha publitgà da curt Barclamiu Pelican, in pur da Vrin en Lumnezia. En pleds, vers e rimas dechanta el la natira, la patria, l'amur e la dolur. Auters confidan quai che muventa els emoziunalmain ad in diari, Barclamiu fa quai en furma da poesia. EI è in um dals culms che viva en stretga relaziun cun la natira. En quella sa reflectescha sia olma. La natira è ses destin e funtauna d'ina profunda religiusadad.
A mai pari che questas poesias sajan messadis ord in mund ch'è strusch pli existent. Igl è il mund da noss antenats, igl è in mund anc immaculà da la chemia e da l'atom e da las caneras, igl è in mund dal qual blers siemian oz. Temas existenzials, temas da catastrofas natiralas, dolur d'amur e da malsogna, malsegirtad generala e disgusts cun la politica èn er qua preschents. Ma en las poesias da Barclamiu s'exprima ina vita muntagnarda a la periferia, betg idillica, ma tuttina cun ina tscherta fascinaziun.
Barclamiu Pelican: "Rosas spinas – Poesias", Ediziun Romania 1987. Fr. 14.50. Da retrair tar la Lia rumantscha, Cuira.